Ichki ishlar vazirligi tizimida yangi tayinlov amalga oshirildi. Foto: KUN.UZ O‘zbekiston Respublikasi ichki ishlar vazirining o‘rinbosari - IIV huzuridagi Tergov departamenti boshlig‘i polkovnik Doniyor Baxtiyorovich Toshxo‘jayev Farg‘ona viloyati Ichki ishlar boshqarmasi boshlig‘i lavozimiga tayinlandi. Bu haqda O‘zbekiston Respublikasi IIV huzuridagi Tergov departamenti xabar bermoqda. U bu lavozimda biroz avvalroq «Mahalla» kengashi raisi lavozimiga o‘tkazilgan Rahmat Mamatov o‘rnini egalladi. Polkovnik Doniyor Toshxo‘jayev 2019 yilning iyunida Akromxon Boboxonov o‘rniga Ichki ishlar vazir o‘rinbosari — Tergov departamenti boshlig‘i lavozimiga tayinlangandi. Muqaddam Toshkent shahar IIBB boshlig‘i o‘rinbosari — Tergov boshqarmasi boshlig‘i lavozimida faoliyat ko‘rsatgan Toshxo‘jayev 2019 yil yanvaridan 2019 yil yoziga qadar Toshkent shahar IIBB boshlig‘i o‘rinbosari — Kadrlar boshqarmasi boshlig‘i lavozimida ishlagandi.